**ELTE INNOVATÍV Hallgatói ötletpályázat 2017**

**Az Eötvös Loránd Tudományegyetem Innovációs Központ ötletpályázatot hirdet az Egyetem graduális és posztgraduális képzésén résztvevő hallgatói számára**

**Pályázati felhívás**

**A pályázat célja egy innovatív, saját ötleten alapuló projekt beindításának elősegítése anyagi, illetve szakmai támogatás nyújtásával. Ne feledd, hogy az innovatív ötletek hatalmas karrier lehetőséggel kecsegtetnek. Most megkaphatsz minden segítséget a megvalósításhoz!**

Célunk, hogy az ELTE hallgatóinak, doktoranduszainak elképzeléseit a társadalom számára hasznos, illetve piacképes megoldássá formáljuk, **származzon az bármely tudományterületről! Lehet akár technológiai fejlesztés az informatikai vagy természettudományokban, a szociológia, szociálpolitika, közgazdaságtan vagy a bölcsészettudományok területén elért új kutatási eredmények gyakorlati alkalmazása az élet bármely területén, beleértve az innovatív oktatási módszereket is.**

**Idén először meghirdetjük a Jófogás Különdíjat is!**

Díjazzuk a legjobb mobil platformra készített ötletet, ami innovatív megoldást nyújt a magánszemélyek közötti adás-vételre, vagy az egymás közötti tudás / érték megosztásra, vagy különböző szolgáltatások közvetítésére. Ha van egy ilyen ötleted, vagy már el is kezdtél dolgozni rajta, akkor ne habozz, nevezz az ELTE Innovatív Ötletpályázatára és nyerd meg a Jófogás különdíját!

**A pályázat további támogatója az S4-IT Kft.**

Pályázni a felhívás kritériumainak megfelelően átdolgozott TDK dolgozattal vagy PhD értekezéssel is lehetséges.

**Pályázói kör**

**Pályázatok benyújthatók egyéni és csoportos formában az ELTE-n aktív hallgatói jogviszonnyal rendelkező tag vezetésével, vagy részvételével. Csoportosan benyújtott pályázat esetén társpályázók lehetnek más felsőoktatási intézmény hallgatói, illetve az ELTE oktatói is.**

**Díjazás**

**A legsikeresebbnek ítélt pályaművek egyenként 100.000 – 500.000 Ft díjazásban részesülhetnek. Az ötletpályázatok támogatásának várható összértéke: 1.000.000,- Ft.**

Az ELTE Innovációs Központ a támogatott pályázók számára a fenti szabadon felhasználható támogatáson túl – mely magát az ötletet díjazza – további segítséget is nyújt ötletük megvalósításában és üzleti partner keresésében.

**Különdíjak**

**A Jófogás által felajánlott különdíj:**

A nyertes csapatnak (maximum 4 fő) a Jófogás részvételt biztosít a 2017. április 6-7-én Torinóban megrendezésre kerülő **Droidcon Konferencián**, ami Európa egyik legnagyobb Android konferenciája. A győztesek magas szintű előadásokon vehetnek részt különböző témákban. A legnevesebb Google Developer szakértők fogják ismertetni a legújabb trendeket és várható fejlesztéseket, valamint számos tech cég fogja képviseltetni magát, akiknek a standjainál a legújabb hardware és software megoldásokkal is találkozhat a nyertes csapat. Emellett elsőkézből szerezhetnek információkat a legfrissebb technológiai fejlesztésekről (Alkalmazások, SDK, API). **A nyertes csapat (maximum 4 fő) számára a kiutazás, valamint a szállás (3 nap) költségét a Jófogás állja.**

A Jófogás emellett egy **mentori programban való részvételt** is biztosít, ahol a Különdíj nyerteseinek lehetősége lesz a Jófogás vezető mobilfejlesztőjével és a csapatával konzultálni, közösen gondolkodni a nyertes projektről és a további tervekről, fejlesztésekről.
A program háromszor másfél órát foglal magában.

**Az S4-IT Kft. által felajánlott különdíj:**

Az S4-IT Kft. professzionális IT szolgáltatásokat kínál alkalmazásfejlesztés és menedzsment területen nemzetközi ügyfelei számára. Az egyik legmeghatározóbb trend jelenleg a **felhő alapú megoldások** valamint az **Internet of Things** elterjedése, amelyek gyökeresen átalakítják a területet. A pályázat keretében azon legkiemelkedőbb informatikai ötlet kerül díjazásra, amely illeszkedik a fenti technológiai trendekhez, egyben újszerű, megvalósítható és kiemelkedő megoldást kínál. Az **információ-technológia területéhez kapcsolódó különdíj összege bruttó 1.000 euró.**

A legjobbnak ítélt pályázatok az évente megrendezésre kerülő **ELTE Országos Innovációs Nap**on az eredményhirdetést követően prezentáció keretében is bemutatásra kerülnek (várhatóan 2017 februárjában). **A díjazott pályázatok várható száma:** összesen 3-12 db.

**Pályaművek benyújtása**

**A pályázat megkívánt tartalma:**

* **Pályázati adatlap kitöltése,**
* **Maximum 3 oldalas témakidolgozás, különös tekintettel a kutatási terület hasznosságára, gazdasági-társadalmi hasznosíthatóságára, + 1 oldal költségterv,**
* **Az (esetleges) ábrákat, táblázatokat külön mellékletként kérjük csatolni,**
* **A pályázati adatlap pályázók aláírásait tartalmazó oldalát külön mellékletként kérjük csatolni,**
* **Aktív hallgatói/doktorandusz státusz (jogviszony) igazolása** (az igazolás beszerezhető a Quaestura irodákban, a kari tanulmányi osztályokon, ill. a doktori iskolák titkárságán). A jogviszony igazolást külön mellékletként **kérjük csatolni**.

**A pályázati anyagokat (pályázati adatlap, témakidolgozás, költségterv, ábrák, táblázatok) szerkeszthető formátumban (docx.) elégséges benyújtani.**

**A pályázók aláírásait tartalmazó oldalt, valamint a jogviszony igazolását kérjük, szkennelt formátumban (pdf.) csatolni a dokumentációhoz.**

**A pályázatokat kizárólag elektronikusan, az** **innovacio@innovacio.elte.hu** **e-mail címre szükséges benyújtani.** Az e-mail tárgyában kérjük feltüntetni: **Hallgatói Ötletpályázat 2017.**

**Az elektronikus beküldés határideje: 2017. február 6.**

**A pályázat második, szóbeli fordulójának várható időpontja: 2017. március első hete**

**Eredményhirdetés és díjátadás: 2017. március végén**

A díjak odaítéléséről az ELTE Innovációs Központja és az általa felkért független szakmai zsűri hoz döntést.

A nyertes pályázók vállalják, hogy pályázatuk bemutatásakor pályázatukon feltüntetik: *„A pályázat az ELTE Hallgatói Ötletpályázatának és az ELTE Innovációs Központjának támogatásával valósult meg.” A különdíj esetén a különdíj biztosítója által kért hivatkozásokat is szükséges feltüntetni.*

A pályázatok beérkezéséről, a második forduló pontos időpontjáról, valamint az elbírálás eredményéről a pályázók közvetlen értesítést kapnak.

A formailag hibás, vagy hiányos, határidőn túl beadott pályázatok elutasításra kerülnek.

Budapest, 2017. január 30.